**Τροποποίηση απόφασης περί «Διαδικασίας διενέργειας εξετάσεων θεωρητικών γνώσεων για την απόκτηση πτυχίων χειριστών ιδιωτικών αεροπλάνων και ελικοπτέρων κατά PART-FCL».**

**A.** Οι γραπτές εξετάσεις των θεωρητικών γνώσεων για την απόκτηση πτυχίου Πολιτικής Αεροπορίας χειριστή Ιδιωτικών Αεροπλάνων και Ελικοπτέρων κατά PART-FCL 1 & 2 διενεργούνται κάθε μήνα, με μηχανογραφημένο σύστημα στην Ελληνική ή Αγγλική γλώσσα, με επιλογή της γλώσσας από τους υποψηφίους, εκτός από την εξέταση στο γνωστικό αντικείμενο «Επικοινωνίες», η οποία γίνεται μόνο στην Αγγλική γλώσσα.

**B.** Ηχρονική διάρκεια εκάστης εξεταστικής περιόδου των γραπτών εξετάσεων ορίζεται σε μία ή δύο ημέρες, κατά την οποία ο υποψήφιος εξετάζεται στα παρακάτω γνωστικά αντικείμενα:

|  |  |
| --- | --- |
| **Αντικείμενο** | **Διάρκεια****Εξέτασης(αριθμ. Ερωτ.)** |
| Νομοθεσία Πολιτικής Αεροπορίας και Διαδικασίες ATC |  18 λεπ (16 ερωτ) |
| Γενικές Τεχνικές Αεροπορικές Γνώσεις |  25 λεπ (12 ερωτ) |
| Επιδόσεις και Σχεδιασμός Πτήσης |  36 λεπ(12 ερωτ) |
| Ανθρώπινες Δυνατότητες και Περιορισμοί |  12 λεπ(12 ερωτ) |
| Μετεωρολογία |  16 λεπ(16 ερωτ) |
| Αεροναυτιλία |  48 λεπ(16 ερωτ) |
| Διαδικασίες Πτητικής Λειτουργίας |  13 λεπ(12 ερωτ) |
| Βασικές Αρχές Πτήσης |  36 λεπ(12 ερωτ) |
| Επικοινωνίες |  12 λεπ(12 ερωτ) |
| **Σύνολο:** | **216 λεπ (120 ερωτ)** |

Στην διάρκεια εκάστης εξεταστικής περιόδου (sitting) ο υποψήφιος έχει δικαίωμα να εξετασθεί **μια φορά σε όποιο ή όποια γνωστικά αντικείμενα επιθυμεί**, πρέπει δε, για να πάρει το πτυχίο του, να ολοκληρώσει με επιτυχία την εξέταση όλων των γνωστικών αντικειμένων, σε έξι **(6) εξεταστικές περιόδους** (sittings) **(τα 6 sitting αφορούν όσους αρχίζουν την εξέτασή τους από την εξεταστική Ιουλίου 2013 και εφεξής)** και μέσα σε συνολικό χρονικό διάστημα **δέκα οκτώ (18) μηνών** (Το 18μηνο υπολογίζεται από το τέλος του ημερολογιακού μήνα κατά το οποίο ο υποψήφιος εξετάσθηκε για πρώτη φορά). Ο υποψήφιος έχει δικαίωμα να εξετασθεί σε κάθε γνωστικό αντικείμενο **μέχρι τέσσερις (4) φορές.**

Ο υποψήφιος πρέπει να εξετασθεί **από την αρχή σε όλα (εννέα-9) τα γνωστικά αντικείμενα** εάν:

* Έχει αποτύχει στο ίδιο γνωστικό αντικείμενο τέσσερις φορές, ήτοι μία αρχική και τρεις επανεξετάσεις **ή**
* Δεν επέτυχε σε όλα τα (εννέα-9) γνωστικά αντικείμενα εντός δέκα οκτώ**(18)** μηνών **ή**
* Δεν επέτυχε σε όλα τα (εννέα-9) γνωστικά αντικείμενα σε έξι **(6) εξεταστικές περιόδους** (sittings). Η απαίτηση αυτή έχει εφαρμογή σε όσους **αρχίζουν** την εξέτασή τους από Ιούλιο 2013 και εφεξής.

Βάση επιτυχίας (για τα εννέα γνωστικά αντικείμενα) είναι τουλάχιστον **75%** με άριστα **100%**.

**Γ.** Η Σχολή ανακοινώνει πρόγραμμα εξετάσεων πριν από κάθε εξεταστική περίοδο.

Οι ώρες των εξετάσεων καθορίζονται κατά περίπτωση από τη Σχολή.

Ο εξεταζόμενος έχει δικαίωμα να φέρει κατά την εξέταση: χάρτες, αεροναυτικό μηχανικό αναγωγέα, αριθμομηχανή, η οποία δεν είναι προγραμματιζόμενη και δεν περιέχει αλφαριθμητικούς χαρακτήρες, καθώς και όλα τα απαραίτητα όργανα σχεδιασμού και υπολογισμού, όπως μοιρογνωμόνιο, διαβήτη κ.λ.π., αρκεί σε αυτά να μην αναγράφεται οποιοδήποτε τυπολόγιο.

Οι υποψήφιοι πρέπει να φέρουν μαζί τους την αστυνομική τους ταυτότητα ή το διαβατήριό τους.

Εάν ο υποψήφιος προσέλθει στην εξέταση καθυστερημένα ή δεν έχει μαζί του ταυτότητα ή διαβατήριο, δεν μπορεί πλέον να συμμετάσχει σε αυτή.

Απαγορεύεται στους υποψηφίους να εισέρχονται στην αίθουσα εξετάσεων έχοντας μαζί τους βιβλία ή σημειώσεις, κινητά τηλέφωνα ή άλλου είδους ηλεκτρονική συσκευή, ακόμη και απενεργοποιημένη.

Αν η αρμόδια αρχή διαπιστώσει ότι ο υποψήφιος δεν συμμορφώνεται με τις διαδικασίες των εξετάσεων κατά την διάρκειά τους, το συγκεκριμένο γεγονός θα αξιολογηθεί με την προοπτική να απορριφθεί ο υποψήφιος, είτε σε ένα μόνο γνωστικό αντικείμενο είτε στο σύνολο της εξέτασης.

Η αρμόδια αρχή αποκλείει τους υποψηφίους που αποδεδειγμένα αντιγράφουν από το να δώσουν περαιτέρω εξετάσεις για περίοδο τουλάχιστον 12 μηνών από την ημερομηνία της εξέτασης κατά την οποία συνελήφθησαν να αντιγράφουν.

Η επικοινωνία με τη Σχολή για την οριστικοποίηση της συμμετοχής, για αρχική εξέταση ή επανεξέταση, με την υποβολή της σχετικής Δήλωσης Συμμετοχής, γίνεται είτε με Fax είτε με e-mail τουλάχιστον **πέντε(5)** **εργάσιμες** ημέρες πριν την ημέρα των εξετάσεων. Τα παράβολα αρχικής εξέτασης υποβάλλονται στην Διεύθυνση Πτητικών Προτύπων(Δ2) κατά την κατάθεση των απαιτούμενων δικαιολογητικών, ενώ τα παράβολα επανεξέτασης, κατατίθενται στη Σχολή μαζί με τη Δήλωση Συμμετοχής.

Η Σχολή διατηρεί το δικαίωμα τροποποίησης των εξεταστικών περιόδων και του προγράμματος των εξετάσεων, λόγω υπηρεσιακών αναγκών, αργιών ή άλλων έκτακτων και απρόβλεπτων καταστάσεων.

Οποιαδήποτε προηγούμενη απόφαση επί του ιδίου θέματος καταργείται.